Wees Paraat en Bekamp CoV-2 - WelstandWelstand
Tuis / Advies / Wees Paraat en Bekamp CoV-2
Wees Paraat en Bekamp CoV-2
Net toe ons dink Covid-19 gaan onder beheer kom, bevestig die regering dat 'n gemuteerde stam van die virus, bekend as SARS-CoV-2 of ook as 501.v2 variant, verskyn het. Vir diegene wat nie onverskillig staan nie, het die vrae "Wat nou, hoe nou?" opnuut opgeduik.
Een van die kwelvrae wat aangespreek moet word, is die effektiwiteit van die entstof. Daar is kommer dat die virus kan ontplooi en entstof-weerstandig word, maar verskeie viroloë meen dat dit jare – nie maande nie – en veelvuldige mutasies van die virus sal neem voordat die huidige entstof nutteloos sal wees.
Wees ingelig oor die nuwe entstof, die terminologieë daaromtrent en sif die waarheid van die fopnuus.
Om weer tot normaal terug te keer is 'n entstof die enigste oplossing vir die pandemie, mits 70-75% van die bevolking ingeënt word.
Hoe beskerm jy jouself en jou gesin?
Hou ten alle tye by die nie-farmaseutiese intervensie Covid-19- protokol. Dra 'n masker in die openbaar, hou sosiale afstand, vermy groot byeenkomste en beoefen handhigiëne. Jou masker beskerm jou en die ander persoon met wie jy in gesprek is deur die verspreiding van patogene te verminder. Verseker dat jou masker beide jou neus en jou mond bedek en tot onder jou ken strek. Maskers gaan nog lank met ons wees, kry dus 'n goeie masker, verkieslik van 'n dubbele laag materiaal gemaak. Wees bewus daarvan dat mediese en N95-maskers nie patogene totaal uitblok nie. Neem verantwoordelikheid vir jou eie gesondheid en dié van jou gesin en indirek ook die van gesondheidswerkers en van medici. Wees bewus daarvan dat mediese fasiliteite nie almal goed toegerus is om Covid-19- pasiënte te behandel nie of dat daar nie genoegsame hospitalisasie beskikbaar is/sal wees nie en dat verpleegkundiges en medici ook siek word. Skaf 'n vinger-oksimeter aan wat jou bloed-suurstofvlak meet; wanneer jou vlak na 93 of minder val, is dit raadsaam om mediese hulp in te win.
Hou die syfers dop. Wanneer 5% of minder van 'n gemeenskap vir twee weke positief toets, is die kanse skaars dat jy met 'n geïnfekteerde persoon in kontak sal kom. Hoe hoër die positiewe syfer is, hoe meer virusse is daar in omloop en dit is 'n aanduiding dat jy strenger voorsorgmaatreëls moet neem. Vermy die winkels, laat jou kruideniersware aflewer, ontmoet vriende liewers in die buitelug, hou 'n afstand van twee meter tussen jou en mense buite jou huishouding, stel afsprake met jou haarkapper en skoonheidsalon uit en dra jou masker.
Trek die sosiale beskermingsnet om jou en jou gesin stywer. Indien iemand in jou gesin siek word, het hulle waarskynlik by iemand binne die gesin aangesteek of iemand wat julle ken; jy steek aan deur nabye kontak met iemand in 'n geslote ruimte. Die feit dat jy iemand buite jou kring ken, verseker nie dat hulle ongeïnfekteerd is nie. Nabye kontak word gedefinieer as kontak van aangesig tot aangesig met 'n geïnfekteerde persoon vir meer as 15 minute oor 'n tydperk van een week, byvoorbeeld as jy drie keer vir vyf minute oor 'n sewe-dae-tydperk met 'n geïnfekteerde persoon kontak gehad het, word jy beskou as 'n naby-kontak. Dieselfde geld ook wanneer jy 'n geslote ruimte vir meer as twee uur met 'n bevestigde geval of 'n moontlike geval gedeel het. Hierdie kontakperiode word getel van 48 uur voor die persoon se simptome wys. Indien jy binnenshuis tyd saam met familie of vriende spandeer wat nie saam met jou woon nie, dra jou masker. Jy mag terwille van sosialisering twee of drie families binne jou raamwerk toelaat, maar onthou dat jy in werklikheid indirek kontak het met baie ander mense. Seël die lekkasies deur eerlik met elke persoon te gesels oor hoe hulle hulself en ander beskerm en om bekend te maak waar en met wie hulle sosialiseer.
Kuier buite. Met 'n kuier in 'n geslote ruimte, soos by 'n partytjie of in 'n kerk of restaurant, kan jy nog steeds deur die persoon wat oorkant jou sit geïnfekteer word indien julle dieselfde lug inasem. Gebaseer op kontak-opsporingsinligting blyk dit dat binnemuurse aktiwiteite tot 30 minute beperk behoort te word om 'n sekere mate van veiligheid te bied. Hou jou gastelys klein en verseker dat jou lokaal en jou gaste voldoen aan die beperkinge en vereistes soos deur die wet bepaal.
5. Verander jou naweek- en vakansieplanne en indien jy oor grense moet reis, neem 'n toets voor jou vertrek wat jou Covid-status sal bevestig, veral as jy kwesbare familie of vriende gaan besoek. Wees ook bedag daarop dat jy geïnfekteer kan raak ná jou toets deur kontak met byvoorbeeld ander passasiers.
Indien jy vermoed dat jy geïnfekteer is, laat jouself dadelik toets, lig jou geliefdes en mense met wie jy in kontak was in sodat hulle ook voorsorgmaatreëls kan neem en isoleer jouself totdat jou uitslag kom. Indien jy positief toets, wees veral waaksaam tussen dae vyf tot 10, want dan manifesteer respiratoriese probleme wat intervensie sal vereis.